Diari Oficial de la Generalitat Valenciana


Sumari del DOGV 4734, del 19-04-2004 (2004/3901)

DECRET 53/2004, de 16 d'abril, del Consell de la Generalitat, de reconeixement de la Universitat Catòlica de València Sant Vicent Màrtir.
-----------------------------------------------------------------------------------------------------------------------------------------

### Dades del document

Número de DOGV
:   4734

Data del DOGV
:   19-04-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/3901


Data del document
:   16-04-2004

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * València
    * universitat
    * legislació
    * ensenyament privat

DECRET 53/2004, de 16 d'abril, del Consell de la Generalitat, de reconeixement de la Universitat Catòlica de València Sant Vicent Màrtir. [2004/F3901]
  
Per mitjà d'escriptura pública atorgada el 20 de gener del 2004 davant del notari de València Rafael Gómez-Ferrer Sapiña, amb el número 268 del seu protocol, es fa constar l'erecció canònica, per l'Arquebisbat de València, de la Universitat Catòlica de València Sant Vicent Màrtir, amb la forma jurídica de fundació canònica autònoma, per transformació de la Fundació Agrupació Edetània, inscrita en la Secció Especial del Registre d'Entitats Religioses del Ministeri de Justícia amb el número 193-SE/F.
  
La Fundació Agrupació Edetània és titular de l'Escola Universitària de Formació del Professorat, adscrita a la Universitat de València, en virtut del Reial Decret 1.825/1978, de 8 de maig, i de la Facultat de Ciències Humanes i de l'Educació, adscrita a la Universitat Miguel Hernández d'Elx, en virtut del Decret 6/2003, de 28 de gener, del Consell de la Generalitat. Tals centres organitzen les ensenyances conduents a l'obtenció del títol de Mestre, en les seues diferents especialitats, el primer d'ells; i les de Llicenciat en Ciències de l'Activitat Física i de l'Esport, Llicenciat en Psicopedagogia, Llicenciat en Psicologia, Llicenciat en Antropologia Social i Cultural i Llicenciat en Ciències del Mar, el segon.
  
D'acord amb el que establix la disposició addicional quarta de la Llei Orgànica 6/2001, de 21 de desembre, d'Universitats, les universitats de l'església catòlica queden sotmeses a allò que s'ha previst en la dita llei per a les universitats privades, a excepció de la necessitat de llei de reconeixement. Per tant, el reconeixement de la Universitat Catòlica de València Sant Vicent Màrtir s'ha tramitat d'acord amb el que establix els articles 4, 5 i 6 de la Llei Orgànica 6/2001, de 21 de desembre, d'Universitats, i en el Reial Decret 557/1991, de 12 d'abril, sobre creació i reconeixement d'universitats i centres universitaris.
  
A la vista dels compromisos del promotor aportats en la memòria adjunta a la sol·licitud de reconeixement, la universitat complix les exigències contingudes en els articles 6, 7 i 13 del Reial Decret 557/1991, de 12 de abril, sobre creació i reconeixement d'universitats i centres universitaris, i amb els requisits assenyalats en l'annex del Reial Decret 557/1991.
  
El Consell de Coordinació Universitària, en sessió de la seua Comissió de Coordinació de 18 de febrer del 2004, amb audiència prèvia de la Comissió Acadèmica en la seua sessió de 17 de febrer del 2004, ha emés l'informe preceptiu exigit per l'article 4.5 de la Llei Orgànica 6/2001, de 21 de desembre, d'Universitats.
  
El Consell Valencià d'Universitats, en la seua sessió de 25 de març del 2004, va tindre coneixement de la proposta de reconeixement de la Universitat Catòlica de València Sant Vicent Màrtir, en compliment del que establix l'article 3 de la Llei 5/2002, de 19 de juny, de la Generalitat, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià.
  
Per tot això, a proposta del conseller de Cultura, Educació i Esport i amb la deliberació prèvia del Consell de la Generalitat, en la reunió del dia 16 d'abril de 2004,
  
DECRETE
  
Article 1
  
1. Es reconeix com a universitat privada a la Comunitat Valenciana la Universitat Catòlica de València Sant Vicent Màrtir, amb la forma jurídica de fundació canònica autònoma, per transformació de la Fundació Agrupació Edetània.
  
2. La Universitat Catòlica de València Sant Vicent Màrtir es regirà per la Llei Orgànica 6/2001, de 21 de desembre, d'Universitats, i la resta de normes que la desenvolupen, i per les seues pròpies normes d'organització i funcionament, que reconeixeran explícitament que la seua activitat es fonamenta en el principi de llibertat acadèmica.
  
Article 2
  
1. La Universitat Catòlica de València Sant Vicent Màrtir implantarà les ensenyances conduents a l'obtenció dels títols universitaris oficials que seran organitzades pels centres universitaris ubicats en els campus dels municipis de Godella i València, d'acord amb la relació següent:
  
Facultat de Ciències de l'Educació i de l'Esport:
  
- Llicenciat en Psicopedagogia.
  
- Llicenciat en Ciències de l'Activitat Física i de l'Esport.
  
- Mestre, especialitat en: Educació Infantil, Educació Primària, Educació Musical, Llengua Estrangera, Educació Física, Educació Especial, i Audició i Llenguatge.
  
- Diplomat en Educació Social.
  
Facultat de Psicologia i Ciències de la Salut:
  
- Llicenciat en Psicologia.
  
- Diplomat en Teràpia Ocupacional.
  
- Diplomat en Logopèdia.
  
Facultat de Sociologia i Ciències Humanes:
  
- Llicenciat en Sociologia.
  
- Llicenciat en Antropologia Social i Cultural.
  
- Llicenciat en Història i Ciències de la Música.
  
Facultat de Ciències Experimentals:
  
- Llicenciat en Ciències del Mar.
  
2. Les ensenyances conduents a l'obtenció de títols universitaris oficials organitzades pels centres universitaris de titularitat de la Fundació Agrupació Edetània: l'Escola Universitària de Formació del Professorat, adscrita a la Universitat de València, en virtut del Reial Decret 1825/1978, de 8 de maig, i la Facultat de Ciències Humanes i de l'Educació, adscrita a la Universitat Miguel Hernández d'Elx, en virtut del Decret 6/2003, de 28 de gener, del Consell de la Generalitat, queden integrades en la Universitat Catòlica de València Sant Vicent Màrtir d'acord amb l'organització de les ensenyances establida en l'apartat 1 d'este article.
  
3. La Universitat Catòlica de València Sant Vicent Màrtir mantindrà en funcionament cada un dels seus centres i ensenyances, almenys, durant un període mínim de dos cursos acadèmics addicionals a la duració prevista de la titulació, per als alumnes que, havent-la iniciat en esta, no hagen esgotat les convocatòries.
  
Article 3
  
La Conselleria de Cultura, Educació i Esport autoritzarà la impartició de les ensenyances que es relacionen en l'article 2, una vegada comprovat el compliment dels compromisos adquirits pel promotor i que hagen sigut homologats els plans d'estudis i els títols oficials que pot expedir la Universitat Catòlica de València Sant Vicent Màrtir, i la resta de tràmits previs establits en l'article 35 de la Llei Orgànica 6/2001, de 21 de desembre, d'Universitats, i en el Reial Decret 49/2004, de 19 de gener, sobre homologació de plans d'estudis i títols de caràcter oficial en tot el territori nacional.
  
Article 4
  
La Universitat Catòlica de València Sant Vicent Màrtir sotmetrà al control de legalitat del Consell de la Generalitat les seues normes d'organització i funcionament en els termes establits en l'article 6 de la Llei Orgànica 6/2001, de 21 de desembre, d'Universitats.
  
Article 5
  
1. La Universitat Catòlica de València Sant Vicent Màrtir sotmetrà les seues ensenyances a l'avaluació de l'Agència Nacional d'Avaluació de la Qualitat i Acreditació d'acord amb el que establix l'article 35.5 de la Llei Orgànica 6/2001, de 21 de desembre, d'Universitats.
  
2. La Universitat Catòlica de València Sant Vicent Màrtir presentarà anualment a la Conselleria de Cultura, Educació i Esport una memòria de les activitats docents i investigadores realitzades. La Conselleria de Cultura, Educació i Esport comprovarà el compliment per part de la Universitat Catòlica de València Sant Vicent Màrtir de les normes que se li apliquen.
  
3. El reconeixement com a universitat es podrà revocar quan, després de la incoació del procediment administratiu legalment establit, s'acredite l'incompliment, per la universitat, dels requisits exigits per l'ordenament jurídic o dels compromisos adquirits al sol·licitar el reconeixement.
  
DISPOSICIONS ADDICIONALS
  
Primera
  
La Universitat Catòlica de València Sant Vicent Màrtir iniciarà les seues activitats com a universitat a partir de l'entrada en vigor del present decret, sense perjuí del que establix l'article 3.
  
Segona
  
1. Queda sense efecte l'adscripció dels centres titularitat de la Fundació Agrupació Edetània: l'Escola Universitària de Formació del Professorat a la Universitat de València i de la Facultat de Ciències Humanes i de l'Educació a la Universitat Miguel Hernández d'Elx, així com de les ensenyances conduents a l'obtenció de títols universitaris oficials organitzades per tals centres universitaris.
  
2. La Universitat de València i la Universitat Miguel Hernández d'Elx traslladaran d'ofici a la Universitat Catòlica de València Sant Vicent Màrtir els expedients dels alumnes dels centres que estaven adscrits a estes i les ensenyances dels quals s'han integrat en la Universitat Catòlica de València Sant Vicent Màrtir, a fi que puguen acabar els estudis iniciats en els centres mencionats, seguint el pla d'estudis que ja tinguen homologat.
  
DISPOSICIÓ TRANSITÒRIA
  
Les adscripcions de l'Escola Universitària de Formació del Professorat a la Universitat de València i de la Facultat de Ciències Humanes i de l'Educació a la Universitat Miguel Hernández d'Elx, i de les ensenyances que impartixen, seran vigents fins a la finalització del curs acadèmic 2003/2004.
  
DISPOSICIONS FINALS
  
Primera
  
S'autoritza el conseller de Cultura, Educació i Esport perquè, en l'àmbit de les seues atribucions, dicte les disposicions que corresponguen per al desenvolupament del present decret.
  
Segona
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
Contra el present decret, que posa fi a la via administrativa, es podrà interpolar, potestativament, recurs de reposició davant del Consell de la Generalitat en el termini d'un mes a comptar des de la seua publicació, d'acord amb el que establixen els articles 116 i 117 de la Llei de Règim Jurídic de les Administracions Públiques i del Procediment Administratiu Comú, o podrà ser impugnat directament davant del Tribunal Superior de Justicia de la Comunitat Valenciana, en el termini de dos mesos des de la seua publicació, d'acord amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 16 d'abril de 2004
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ESTEBAN GONZÁLEZ PONS